b'\n_START_ARTICLE_\nT\xc3\xbcri valla lipp\n_START_PARAGRAPH_\nT\xc3\xbcri valla lipp on Eesti haldus\xc3\xbcksuse T\xc3\xbcri valla lipp._NEWLINE_2005. aasta oktoobris \xc3\xbchinesid T\xc3\xbcri linn ja vald ning Oisu ja Kabala vald \xc3\xbchtseks omavalitsus\xc3\xbcksuseks \xe2\x80\x93 T\xc3\xbcri vallaks. 4. jaanuaril 2006 langetati endiste omavalitsuste lipud ja heisati uus T\xc3\xbcri valla lipp._NEWLINE_Lipu autoriks on Priit Herodes.\n_START_SECTION_\nPraegune lipp\n_START_PARAGRAPH_\nRohelisel kangal valge rist, mille keskel punases ruudus kuldkollane \xc3\xb5un. _NEWLINE_T\xc3\xbcri valla lipul on kasutatud \xc3\xbchinenud omavalitsus\xc3\xbcksuste v\xc3\xa4rve ja s\xc3\xbcmboleid. Roheline t\xc3\xa4histab maamajandust, lootust ja tasakaalustatud ellusuhtumist. Roheline on ka k\xc3\xb5igi \xc3\xbchinenud omavalitsuste s\xc3\xbcmbolite \xc3\xbcks p\xc3\xb5hiv\xc3\xa4rve. Rist m\xc3\xa4rgib T\xc3\xbcri valla paiknemist Eesti keskosas \xc3\xbchendusteede ristumiskoha \xc3\xbcmber. Rist jagab lipukanga neljaks v\xc3\xa4ljaks, mis siis s\xc3\xbcmboliseerivad \xc3\xbchinenud omavalitsus\xc3\xbcksusi. Punane ruut kollase \xc3\xb5unaga eristab \xc3\xbchendvalla lippu varasema T\xc3\xbcri valla lipust ja T\xc3\xbcri linna lipust. Ruudu punane ja kollane v\xc3\xa4rvus ning \xc3\xb5unakujund p\xc3\xa4rinevad endiselt T\xc3\xbcri vapilt. _NEWLINE_Lipu normaalm\xc3\xb5\xc3\xb5dud on 105\xc3\x97135 cm ning laiuse ja pikkuse suhe 7:9.\n_START_SECTION_\nVana lipp\n_START_PARAGRAPH_\n2005. aastani kasutusel olnud lipp kinnitati 9. veebruaril 1995. aastal._NEWLINE_Endine lipp on ruudukujuline ja selle normaalsuurus on 105\xc3\x97105 cm.\n_START_SECTION_\nT\xc3\xbcri valla s\xc3\xbcmboolika konkurss\n_START_PARAGRAPH_\n\xc3\x9chinenud valla uute s\xc3\xbcmbolite saamiseks korraldati 2005. aasta augustis konkurss, millele laekus kaks t\xc3\xb6\xc3\xb6d. L\xc3\xb5una-J\xc3\xa4rvamaa Arendus\xc3\xbchingu moodustatud komisjon hindas 26. augustil uue T\xc3\xbcri valla s\xc3\xbcmboolikakonkursile esitatud kavandeid ja pidas paremaks praegust vappi._NEWLINE_Ruudukujuline vapilipp, mis ei osutunud valituks, on normaalsuurusega on 105\xc3\x97105 cm. Valgel kangal on roheline kroon, mille all rohelisel lainel\xc3\xb5ikes t\xc3\xbcvimikul on kolm valget \xc3\xb5it. Rohelistest t\xc3\xa4rkavatest taimedest ja neljaharulistest ristikulehtedest koosnev kroon s\xc3\xbcmboliseerib T\xc3\xbcri valda kui p\xc3\xb5llumajandus- ja aianduspiirkonda ning tema uut identiteeti kevadpealinnana. Lainel\xc3\xb5ikeline lipuosa t\xc3\xa4histab piirkonda l\xc3\xa4bivaid j\xc3\xb5gesid \xe2\x80\x93 P\xc3\xa4rnu, Saarj\xc3\xb5e ja Retla j\xc3\xb5ge. Kolm \xc3\xb5it s\xc3\xbcmboliseerivad ajaloolisi Kabala, Oisu ja T\xc3\xbcri valda. Viietine \xc3\xb5iekuju t\xc3\xa4histab heraldikas \xc3\xb5nne ja lootust.'